Ouerpaar bly hoop ná seuntjie byna verdrinkLiam Fraser-Bothma. Foto: Facebook Liam Fraser-Bothma van Fourways, Johannesburg, het op 9 Junie amper in die bad van sy ouerhuis verdrink. Hy is na die Garden City-hospitaal in Johannesburg gehaas waar hy sedertdien aansterk. Hy is egter tans weer in ŉ kritieke toestand en sukkel met sy asemhaling. Liam se ouers, Sean en Natalie, hou lede van die gemeenskap op hoogte van hul seuntjie se toestand op ŉ Facebook-blad. Liam het goeie vordering gemaak sedert hy in die hospitaal opgeneem is, maar is sedert Woensdagaand weer in ŉ kritieke toestand. “Hy sukkel om genoeg suurstof te kry,” het die familie op Facebook gesê. Liam se suurstofsaturasievlakke was baie laag en is hy onder meer aan ŉ ossillator gekoppel en stikstofoksied toegedien om sy bloedvate oop te maak. “Nege weke vandag – hoe groter die geveg hoe groter die oorwinning. Die familie is baie broos en moeg, maar terselfdertyd sterk en voel moed in die Here. Vertrou, glo, hoop, veg en prys,” het familie Donderdag gesê. Die dreineringspyp uit Liam se longe is reeds vroeër verwyder en X-strale het gewys dat sy longe reeds baie herstel het. Liam het ook al sy kop beweeg, maar was nog nie wakker nie. Hy het ook al in ŉ stadium vir kort rukke self asemgehaal. Liam se ouer broer, Jean, is op 1 Januarie 2014 dood toe hy deur ’n vullisvragmotor raakgery is by ŉ vakansieoord in Limpopo terwyl hy fietsgery het, het Die Pos berig.